Kosta Rikos akmeniniai rutuliai

Kosta Rikos akmeniniai rutuliai – daugiau nei 3000 įvairių akmeninių rutulių (petrosferų), išsibarsčiusių po Kosta Rikos teritoriją. Daugiausia jų randama Dikiso upės deltoje bei Kanjo saloje.

Sferų dydis vyrauja nuo kelių centimetrų iki daugiau nei 2 m skersmens bei 15 t masės. Dauguma sferų sudarytos iš bazaltinės medžiagos – gabro. Dar po tuziną rutulių iškalta iš klinties bei smiltainio. Pasižymi labai dideliu taisyklingumu, nors kai kurių rutulių nuokrypis siekia iki 5 cm.

Rutuliai priklauso Dikiso kultūrai ir buvo padaryti laikotarpyje nuo III a. pr. m. e. iki XVI a. Dauguma akmenų buvo iškalti ne tose vietose, kur jie rasti. Nei jų paskirtis, nei kūrėjai nėra žinomi. Tiesa, rutulių radimvietėse randama Aguas Buenaso kultūros keramikos liekanų.

Akmeniniai rutuliai rasti apie 1930 m., kai „United Fruit Company“ pradėjo kirsti džiungles bananų plantacijoms. Dalis rutulių smarkiai apgadinti buldozeriais, be to, keletas rutulių išgręžti bei išsprogdinti tikintis, kad juose paslėpti lobiai. 1948 m. pradėti pirmieji archeologiniai šių radinių tyrimai. 2014 m. keturios archeologinės vietovės, kur rutulių randama daugiausia, pakelbtos pasaulio paveldu.Precolumbian Chiefdom Settlements with Stone Spheres of the Diquís
 Susiję pasaulio paveldo objektai 
 : Tija (1980)
 : Gočango, Huasuno ir Ganghua dolmenų vietovės (2000)
 , : Senegambijos akmenų ratai (2006)
 : Megalitinės ąsočių vietovės Sianghuange - Puodynių lyguma (2019)
 : Elnio akmens paminklai ir susijusios bronzos amžiaus vietovės (2023)

 Išnašos 

Kategorija:Sąsmaukos-Kolumbijos zona
Kategorija:Kosta Rika
Kategorija:Megalitinė architektūra